পুতিনের গাড়ির প্রশংসা করে এবার উপহার পেয়ে গেলেন কিম
উত্তর কোরিয়ার নেতা কিম জং উন ও রাশিয়ার প্রেসিডেন্ট ভ্লাদিমির পুতিনের মধ্যে ঘনিষ্ঠ সম্পর্কের বিষয়টি অজানা নয়। এবার জানা গেল, কিমকে রাশিয়ার তৈরি একটি গাড়ি উপহার দিয়েছেন পুতিন।
তবে গাড়িটি কোন মডেলের তা জানা যায়নি।
উত্তর কোরিয়ার সরকারি সংবাদ সংস্থা কেসিএনএ'র বরাত দিয়ে রুশ সংবাদ সংস্থা তাস জানায়, গত ১৮ ফেব্রুয়ারি পাঠানো গাড়িটি কিমের বোন কিম ইয়ো জং ও দেশটির ঊর্ধ্বতন কর্মকর্তা পাক জং চোন গ্রহণ করেন।
এটিকে 'সেরা উপহার' হিসেবে বর্ণনা করে কিমের বোন বলেন, 'এটি দুই দেশের নেতার বিশেষ বন্ধুত্বপূর্ণ সম্পর্কের স্পষ্ট প্রমাণ।'
এজন্য তিনি পুতিনের প্রতি কৃতজ্ঞতাও জ্ঞাপন করেন।
আল জাজিরার প্রতিবেদনে বলা হয়েছে, গত সেপ্টেম্বরে রাশিয়া সফরকালে পুতিনের ব্যবহৃত অরাস সেনাট লিমুজিন গাড়ির প্রশংসা করেছিলেন কিম। সেসময় কিমকে গাড়ির পেছনে বসার আমন্ত্রণ জানিয়েছিলেন পুতিন।
উত্তর কোরিয়ায় জাতিসংঘ নিরাপত্তা পরিষদের রপ্তানি নিষেধাজ্ঞা থাকায় পুতিনের উপহারটিকে এই নিষেধাজ্ঞার লঙ্ঘন বলে মনে করা হচ্ছে।
কিমের বিলাসবহুল বিদেশি গাড়ির সংগ্রহ রয়েছে। যার মধ্যে রয়েছে, মার্সিডিজ-মেব্যাচ এস৬০০, রোলস-রয়েস ফ্যান্টম এবং লেক্সাস এলএক্স ৫৭০।
জাতিসংঘের নিরাপত্তা পরিষদের রপ্তানি নিষেধাজ্ঞা উপেক্ষা করে কিম কীভাবে বিলাসবহুল বিদেশি গাড়ি ব্যবহার করেন, তা নিয়ে সন্দেহ রয়েছে। ধারণা করা হয়, কিমের সংগ্রহে থাকা গাড়িগুলো বেশিরভাগই বিদেশ থেকে পাচার করা।

উত্তর কোরিয়ার নেতা কিম জং উন ও রাশিয়ার প্রেসিডেন্ট ভ্লাদিমির পুতিনের মধ্যে ঘনিষ্ঠ সম্পর্কের বিষয়টি অজানা নয়। এবার জানা গেল, কিমকে রাশিয়ার তৈরি একটি গাড়ি উপহার দিয়েছেন পুতিন।